*****

ΚΑΝΟΝΙΣΜΟΣ (ΕΟΚ) αριθ. 493/87 ΤΗΣ ΕΠΙΤΡΟΠΗΣ

της 18ης Φεβρουαρίου 1987

που καθορίζει λεπτομερείς κανόνες για την επανόρθωση των ζημιών που προκαλούνται από την παύση ορισμένων δραστηριοτήτων αλιείας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2057/82 του Συμβουλίου της 29ης Ιουνίου 1982 περί θεσπίσεως ορισμένων μέτρων ελέγχου των αλιευτικών δραστηριοτήτων (1), όπως τροποποιήθηκε τελευταία από τον κανονισμό (ΕΟΚ) αριθ. 4027/86 (2), και ιδίως το άρθρο 10 παράγραφος 4,

Εκτιμώντας:

ότι είναι απαραίτητο να εξασφαλισθεί ότι τα κράτη μέλη γνωρίζουν τις περιπτώσεις κατά τις οποίες απαγορεύεται η αλιεία, στα πλαίσια TAC, ποσόστωσης, κατανομής ή μεριδίου που βρίσκονται στη διάθεση της Κοινότητας και ένα κράτος μέλος δεν έχει εξαντλήσει την ποσόστωση, κατανομή ή το μερίδιο που του αναλογεί από το σχετικό ιχθυαπόθεμα ή ομάδα ιχθυαποθεμάτων·

ότι είναι απαραίτητο να υπάρχουν πληροφορίες σχετικά με τα αλιεύματα καθώς και τις ανταλλαγές ποσοστώσεων που έχουν πραγματοποιηθεί προκειμένου να προσδιορισθεί η ζημία που έχει υποστεί ένα κράτος μέλος·

ότι οι περιπτώσεις κατά τις οποίες δεν επανορθώνεται η ζημία που υπέστη ένα κράτος μέλος πρέπει να αναφέρονται στην Επιτροπή Διαχείρισης Αλιευτικών Πόρων·

ότι τα μέτρα που λαμβάνονται με σκοπό την επανόρθωση των ζημιών πρέπει να προσδιορίζουν το μέγεθος της ζημίας και το ποσοστό της υπεραλίευσης καθώς και τις επακόλουθες αυξήσεις και μειώσεις της ποσόστωσης, κατανομής ή του μεριδίου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αλιευτικών Πόρων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Όταν η Επιτροπή κοινοποιεί στα κράτη μέλη, σύμφωνα με το άρθρο 10 παράγραφος 3 του κανονισμού (ΕΟΚ) αριθ. 2057/82, την πρόθεσή της να παύσει τις αλιευτικές δραστηριότητες λόγω της εξάντλησης του TAC, της ποσόστωσης, της κατανομής ή του μεριδίου που βρίσκονται στη διάθεση της Κοινότητας, παρέχει επίσης στα κράτη μέλη τις πληροφορίες που διαθέτει για τα πλέον πρόσφατα αλιεύματα καθώς και για το αν εφαρμόζονται ή ενδέχεται να εφαρμόζονται οι διατάξεις του άρθρου 10 παράγραφος 4.

2. Το ταχύτερο δυνατόν και το αργότερο σε προθεσμία 15 ημερών, η οποία αρχίζει από την έναρξη της ισχύος του κανονισμού της Επιτροπής που απαγορεύει την αλιεία, τα κράτη μέλη κοινοποιούν στην Επιτροπή τα στοιχεία σχετικά με τις εκφορτώσεις ιχθυαποθέματος ή ομάδας ιχθυαποθεμάτων όπως αναφέρεται στο άρθρο 9, καθώς και τις πληροφορίες που έχουν ληφθεί σύμφωνα με τα άρθρα 7 και 8 του κανονισμού (ΕΟΚ) αριθ. 2057/82. Η Επιτροπή κοινοποιεί, το ταχύτερο δυνατόν, τα εν λόγω στοιχεία και τις πληροφορίες που θεωρούνται οριστικά για τους σκοπούς του παρόντος κανονισμού.

3. Όταν η ζημία που έχει υποστεί ένα κράτος μέλος έχει επανορθωθεί πλήρως ή εν μέρει με ενέργειες που πραγματοποιούνται σύμφωνα με το άρθρο 5 παράγραφος 1 του κανονισμού (ΕΟΚ) αριθ. 170/83 του Συμβουλίου (3) («ανταλλαγή ποσοστώσεων»), στην προηγούμενη κοινοποίηση της ανταλλαγής ποσοστώσεων στην Επιτροπή, σύμφωνα με το εν λόγω άρθρο, αναφέρεται, επίσης, σε τόνους, το μέγεθος της ζημίας που έχει επανορθωθεί.

Άρθρο 2

1. Στις περιπτώσεις κατά τις οποίες η ζημία που έχει υποστεί ένα κράτος μέλος δεν έχει επανορθωθεί πλήρως με την ανταλλαγή ποσοστώσεων ή άλλη ενέργεια, η Επιτροπή παραπέμπει το θέμα στην Επιτροπή Διαχείρισης Αλιευτικών Πόρων το ταχύτερο δυνατόν και το αργότερο εντός προθεσμίας 15 ημερών, αφού λάβει τα στοιχεία και τις πληροφορίες που αναφέρονται στο άρθρο 1 παράγραφος 2, και υποβάλλει σχέδιο μέτρου με σκοπό την επανόρθωση της προκληθείσας ζημίας.

2. Στο σχέδιο μέτρου αναφέρονται:

α) τα κράτη μέλη που έχουν υποστεί ζημία («ζημιωθέντα κράτη μέλη») και το μέγεθος της ζημίας (όπως μειώθηκε από ανταλλαγές ποσοστώσεων)·

β) τα κράτη μέλη που έχουν αλιεύσει πέραν της ποσόστωσής τους («υπεραλιεύοντα κράτη μέλη») και το ποσοστό της υπεραλίευσης (όπως μειώθηκε από ανταλλαγές ποσοστώσεων)·

γ) η αφαίρεση από τις ποσοστώσεις των κρατών μελών που έχουν αλιεύσει πέραν της ποσόστωσής τους·

δ) η αύξηση των ποσοστώσεων των ζημιωθέντων κρατών μελών·

ε) η ημερομηνία ή ημερομηνίες κατά τις οποίες αρχίζουν να ισχύουν οι εν λόγω αυξήσεις και μειώσεις.

3. Όταν υπάρχουν περισσότερα από ένα υπεραλιεύοντα κράτη μέλη, η Επιτροπή λαμβάνει υπόψη τα αντίστοιχα ποσοστά υπεραλίευσης κατά τον προσδιορισμό των μειώσεων που πρέπει να πραγματοποιηθούν.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Φεβρουαρίου 1987.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 220 της 29. 7. 1982, σ. 1.

(2) ΕΕ αριθ. L 376 της 31. 12. 1986, σ. 4.

(3) ΕΕ αριθ. L 24 της 27. 1. 1983, σ. 1.